ფლორიან ზელერის „სიმართლე“ – პრემიერა ილიაუნის თეატრში
2017-12-15 20:00 (Asia/Dubai)
15, 16 და 17 დეკემბერს, 20:00 საათზე, ილიაუნის თეატრი მიმდინარე სეზონის მეორე პრემიერას ითამაშებს.
„სიმართლე“ თანამედროვე ფრანგი დრამატურგის ფლორიან ზელერის პიესაა, რომელიც სპეციალურად ილიაუნის თეატრისათვის შორენა ციცაგმა თარგმნა. არაერთი თეატრალური პრემიისა და ჯილდოს მფლობელი ახალგაზრდა ფრანგი დრამატურგის ნაწარმოები საქართველოში პირველად ითარგმნა და დაიდგა.
სპექტაკლზე რეჟისორმა ნინო ბურდულმა იმუშავა მსახიობებთან – ანა მატუაშვილთან, ანა ნიკოლაშვილთან, ჯანო იზორიასთან, ბაჩო ჩაჩიბაიასა და ილიას სახელმწიფო უნივერსიტეტის თეატრალური ხელოვნების პროგრამის სტუდენტებთან ერთად. სპექტაკლის მხატვრები გოგი ალექსი მესხიშვილის დიზაინის სკოლის კურსდამთავრებულები შოთიკო ბაგალიშვილი და ნუცა ჭყონია არიან.
სპექტაკლი დაიდგა ქალაქ თბილისის მერიის ფინანსური ხელშეწყობით.
დრო: 15, 16, 17 დეკემბერი, 20:00 საათი
ადგილმდებარეობა: ილიაუნის თეატრი (ი. ჭავჭავაძის გამზ. N32), ილიას სახელმწიფო უნივერსიტეტი

საჯარო ლექცია: „ადამიანის უფლების თანამედროვე გამოწვევები და კონფლიქტი უფლებებს შორის“
2017-12-18 15:00
18 დეკემბერს, 15:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ სტუდენტებთან შეხვედრას გამართავენ გაეროს ადამიანის უფლებათა უმაღლესი კომისრის ოფისის წარმომადგენელი სამხრეთ კავკასიაში ვლადიმირ შკოლნიკოვი და გაეროს ადამიანის უფლებათა უმაღლესი კომისრის წარმომადგენელი საქართველოში ბესარიონ ბოხაშვილი.
მოდერატორი: ილიას სახელმწიფო უნივერსიტეტის პროფესორი კონსტანტინე ვარძელაშვილი.
ლექციის თემა: „ადამიანის უფლების თანამედროვე გამოწვევები და კონფლიქტი უფლებებს შორის“.
შეხვედრაზე განხილული იქნება შემდეგი საკითხები: გამოხატვის თავისუფლება და რელიგიური გრძნობები, პირადი ცხოვრება და საქმიანი რეპუტაცია, აშშ-ის უზენაესი სასამართლოს, ადამიანის უფლებათა ევროპული სასამართლოსა და გაეროს ადამიანის უფლებათა კომიტეტის პრაქტიკა.
სამუშაო ენა: ინგლისური (უზრუნველყოფილი იქნება სინქრონული თარგმანი)
დრო: 18 დეკემბერი, 15:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზირი N32), ილიას სახელმწიფო უნივერსიტეტი.
დასწრება თავისუფალია.

პოლიტოლოგიის ინსტიტუტის ანგარიში – სამეცნიერო კვირეული ილიაუნიში 2017
2017-12-18 18:30
18 დეკემბერს, 18:30 საათზე, ილიას სახელმწიფო უნივერსიტეტის პოლიტოლოგიის ინსტიტუტის ასისტენტ-მკვლევარი გიორგი მელიქაძე სამეცნიერო კვირეულის ფარგლებში წაიკითხავს მოხსენებას „2017 წლის ადგილობრივი თვითმმართველობის არჩევნები საქართველოში“.
მოხსნება ეხება თბილისის მერის არჩევნებს (2010, 2014 და 2017 წლების არჩევნებში გამარჯვებულიკანდიდატების შედარებითი ანალიზი).
დრო: 18 დეკემბერი, 18:30 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია, ქ. ჩოლოყაშვილის N3/5
დასწრება თავისუფალია.

დემოგრაფიისა და სოციოლოგიის ინსტიტუტის ანგარიში – სამეცნიერო კვირეული ილიაუნიში 2017
2017-12-18 19:00
18 დეკემბერს, 19:00 საათზე, ილიას სახელმწიფო უნივერსიტეტის დემოგრაფიისა და სოციოლოგიის ინსტიტუტის ასისტენტ-მკვლევარი შორენა წიკლაური სამეცნიერო კვირეულის ფარგლებში წარადგენს მოხსენებას „საქართველოს უახლესი დემოგრაფიული ვითარება“.
მოხსნება ეხება თბილისის მერის არჩევნებს (2010, 2014 და 2017 წლების არჩევნებში გამარჯვებულიკანდიდატების შედარებითი ანალიზი).
ქვეყნის დამოუკიდებლობის აღდგენის შემდეგ, 1990-იანი წლებიდან მოყოლებული, საქართველოს მოსახლეობის რიცხოვნობა მნიშვნელოვნად შემცირდა, რისი ძირითადი გამომწვევი მიზეზი გარე მიგრაციულ ნაკადებთან არის დაკავშირებული. 1990-იანი წლებიდან მოყოლებული დღემდე ქვეყნიდან უფრო მეტი ადამიანი გადის, ვიდრე შემოდის, რაც გავლენას ახდენს მოსახლეობის როგორც რაოდენობაზე, ასევე სტრუქტურაზე. საქართველოს მოსახლეობა დემოგრაფიულად დაბერებულია, რაც, თავის მხრივ, აისახება ქვეყნის როგორც დემოგრაფიულ, ისე ეკონომიკურ განვითარებაზე. აღსანიშნავია, რომ 1990-იანი წლებიდან ვერ ხერხდებოდა დემოგრაფიულ შემთხვევათა (დაბადება, გარდაცვალება) და მიგრაციული ნაკადების ზუსტი აღრიცხვა. შესაბამისად, 2014 წლის მოსახლეობის საყოველთაო აღწერის შედეგებმა დღის წესრიგში დააყენა წინა პერიოდის დემოგრაფიული სტატისტიკური მონაცემების გადაანგარიშების აუცილებლობა.
დრო: 18 დეკემბერი, 19:00 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია, ქ. ჩოლოყაშვილის N3/5
დასწრება თავისუფალია.

სოციალური და კულტურის კვლევების ინსტიტუტის ანგარიში – სამეცნიერო კვირეული ილიაუნიში 2017
2017-12-18 19:30
18 დეკემბერს, 19:30 საათზე, ილიას სახელმწიფო უნივერსიტეტის სოციალური და კულტურის კვლევების ინსტიტუტის ასოცირებული პროფესორი ლუკა ნახუცრიშვილი სამეცნიერო კვირეულის ფარგლებში წაიკითხავს მოხსენებას „მიუსტერის კომუნა როგორც „ისტორიის გაკვეთილი“: კრიტიკული რეფლექსია ისტორიის რეცეფციის საკითხზე“.
მოხსენება ლაიტმოტივად აიღებს 1530-იან წლებში მიუნსტერში ანაბაპტისტების მიერ დამყარებული კომუნისტური სამეფოს ისტორიული ეპიზოდის რეცეფციას კულტურის სხვადასხვა დარგში და წამოჭრის შემდეგ საკითხებს:
– რატომ ენიჭებოდათ მიუნსტერის ანაბაპტისტთა მსგავს „თანამედროვე სოციალიზმის წინამორბედ“ (კარლ კაუცკი) სოციალურ რევოლუციურ მოძრაობებს უტოპიურის სტატუსი როგორც რეაქციონერთა, ისე XIX საუკუნის მეორე ნახევრისა და XX საუკუნის დასაწყისის სოციალ-დემოკრატიულ, მათ შორის, ქართველ მენშევიკთა, ისტორიის ფილოსოფიურ წარმოსახვაში?
– როგორ მოხდა, რომ XX საუკუნის ბოლოს თვით რეფორმისტული ქართული სოციალ-დემოკრატიაც უტოპიად შეირაცხა; ისტორიისა და კულტურის როგორი აღქმა უდევს საფუძვლად ამგვარ შერაცხვას?
– ისტორიული წარსულის რა ტიპის ონტოლოგიური და დისკურსული სტატუსი იკვეთება, თუ ისტორიის წერას გავიგებთ, როგორც ბრძოლის ველს „გამარჯვებულთა“ და „დამარცხებულთა“ პერსპექტივებს შორის (ვალტერ ბენიამინი, კარლო გინძბურგი)?
მით უფრო მწვავეა აუცილებლობა, ისტორიის რეცეფცია კრიტიკულად განვიხილოთ, როგორც დინამიკური კონფლიქტური პროცესი, თუ გავითვალისწინებთ, რომ 2018 წელს საქართველოს პირველი რესპუბლიკის ასი წლისთავი აღინიშნება, რომლის სოციალ-დემოკრატიული მემკვიდრეობის მნიშვნელობა თანამედროვე ქართული სოციალური და პოლიტიკური რეალობისთვის ჯერაც მოელის სიღრმისეულ კრიტიკულ აქტუალიზაციას.
დრო: 18 დეკემბერი, 19:30 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია, ქ. ჩოლოყაშვილის N3/5
დასწრება თავისუფალია.

„სამართლებრივი წერის“ სახელმძღვანელოს პრეზენტაცია „ლიგამუსში“
2017-12-19 15:00
19 დეკემბერს, 15:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება პრაქტიკული იურიდიული სახელმძღვანელოს „სამართლებრივი წერა“ პრეზენტაცია. წიგნი შექმნა ილიას სახელმწიფო უნივერსიტეტის სამართლის სკოლის მართლმსაჯულების გაძლიერებისა და სამართლებრივი განათლების ცენტრმა გერმანიის საერთაშორისო თანამშრომლობის საზოგადოების (GIZ) ფინანსური მხარდაჭერით.
სახელმძღვანელოს მიზანია, სტუდენტებს მიაწოდოს აუცილებელი ინფორმაცია იმ მეთოდიკისა და წესების შესახებ, რომლებიც საჭიროა სხვადასხვა სახის სამართლებრივი ტექსტის გამართულად ჩამოყალიბებისათვის.
სახელმძღვანელოს სამეცნიერო რედაქტორია კონსტანტინე კუბლაშვილი, ხოლო ავტორები არიან: ზაზა მეიშვილი, ლაშა კალანდაძე, ნიკა გიგაშვილი, გიორგი ნონიაშვილი, სოფო წაქაძე, გოგა ჩიფჩიური.
კონსტანტინე კუბლაშვილთან ერთად ღონისძიებაზე მომხსენებელი იქნება სამართლის სკოლის დეკანი ირაკლი ფორჩხიძე, რომლებიც სახელმძღვანელოს მნიშვნელობაზე ისაუბრობენ.
ღონისძიებაზე მოსულ სტუმრებს წიგნები საჩუქრად გადაეცემათ.
დრო: 19 დეკემბერი, 15 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

საჯარო ლექცია: „უჯრედული სეკრეციის ნანობიოლოგია"
2017-12-19 16:00
19 დეკემბერს, 16:00 საათზე, ილიას სახელმწიფო უნივერსიტეტის G106 აუდიტორიაში ვეინის უნივერსიტეტის (აშშ) პროფესორი ბანუ ჯენა წაიკითხავს ლექციას თემაზე: „უჯრედული სეკრეციის ნანობიოლოგია”.
ლექცია შეეხება უჯრედული სეკრეციის ახალი სტრუტურის – პოროსომის თვისებებსა და ფუნქციებს.
ლექციის ენა: ინგლისური
დრო: 19 დეკემბერი, 16:00 საათი
ადგილმდებარეობა: G106 აუდიტორია (გ.წერეთლის ქ. N1), ილიას სახელმწიფო უნივერსიტეტი
დასწრება თავისუფალია.

რატი ამაღლობელის „სიტყვის სახელოსნო“: „ადამიანი როგორც ხილული მუსიკა და პოეზია“
2017-12-19 19:00
19 დეკემბერს, სამშაბათს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ პოეტი რატი ამაღლობელი წაიკითხავს ლექციას თემაზე: „ადამიანი როგორც ხილული მუსიკა და პოეზია“.
მომხსენებელი განიხილავს შემდეგ საკითხებს: ამურისა და ფსიქეას მითი, კვირის დღეებისა და პლანეტების მიმართება, შვიდფერა ცისარტყელა და შვიდი ნოტი, ცისარტყელას, მშვილდის, არფისა და როიალის მეტამორფოზები, ადამიანი-ინსტრუმენტი, ადამიანი – ორკესტრი.
დრო: 19 დეკემბერი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. №32), ილიას სახელმწიფო უნივერსიტეტი
დასწრება თავისუფალია.

ჯაზის საახალწლო შუადღე
2017-12-20 14:00
20 დეკემბერს, 14:00 საათზე, ილიას სახელმწიფო უნივერსიტეტის A კორპუსში ილიაუნის მუსიკის ცენტრი გეპატიჟებათ ჯაზის საახალწლო შუადღეზე, რომელშიც მონაწილეობას მიიღებენ ჯაზის მიმართულების სტუდენტები და კურსდამთავრებულები.
დრო: 20 დეკემბერი, 14:00 საათი
ადგილმდებარეობა: ილიას სახელმწიფო უნივერსიტეტის A კორპუსი (A101 აუდიტორიის წინ), ილია ჭავჭავაძის გამზირი N32
დასწრება თავისუფალია.

სემინარი: „საქართველოში შშმ პირთა უფლებრივი მდგომარეობა“
2017-12-20 18:00
20 დეკემბერს, 18:00 საათზე, ილიას სახელმწიფო უნივერსიტეტის A 101 აუდიტორიაში გაიმართება სემინარი თემაზე: „საქართველოში შშმ პირთა უფლებრივი მდგომარეობა.“
მომხსენებელი გიორგი ახმეტელი ისაუბრებს შშმ პირთა უფლებრივ მდგომარეობაზე, სამედიცინო და სოციალურ მიდგომებს შორის განსხვავებებზე და მსმენელებს გაუზიარებს ამერიკის შეერთებულ შტატებში, კერძოდ, მაკკეინის ინსტიტუტში მიღებულ გამოცდილებას.
სემინარის ორგანიზატორია არასამთავრობო ორგანიზაცია „ხელმისაწვდომი გარემო ყველასთვის“. ორგანიზაცია წარმოადგენს შშმ პირთა მოძრაობას, რაც ნიშნავს, რომ მასში ჩართულ ადამიანთა უმეტესობა შეზღუდული შესაძლებლობების მქონე პირია. 2010 წლიდან ორგანიზაცია მუშაობს შეზღუდული შესაძლებლობების მქონე პირების უფლებრივი მდგომარეობის გაუმჯობესებაზე. ამ მიზნის მისაღწევად აქტიურად ვთანამშრომლობთ სხვადასხვა მუნიციპალიტეტთან, სამთავრობო ორგანიზაციებსა და უწყებებთან, ასევე შეზღუდული შესაძლებლობების მქონე პირთა თემის წარმომადგენლებთან. კერძოდ, ორგანიზაცია ლობირებს ახალი პროგრამებისა და სერვისების შექმნა-განვითარებას. აქტიურად მუშაობს საზოგადოების სხვადასხვა ჯგუფის ცნობიერების ამაღლებაზეც. ამისათვის ინტენსიურად ტარდება სემინარები და ტრეინინგები მოსამართლეებისთვის, საჯარო მოხელეებისა და ახალგაზრდებისთვის. ამ უკანასკნელ ჯგუფთან მუშაობა ორგანიზაციისთვის განსაკუთრებით მნიშვნელოვანია, რადგან მათ ქვეყნის განვითარების საკითხში გადამწყვეტი როლი აკისრიათ.
დრო: 20 დეკემბერი, 18:00 საათი
ადგილმდებარეობა: A 101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ინგებორგ ბახმანის „მალინა“ – პრეზენტაცია ილიაუნის ლიტერატურულ კლუბში
2017-12-20 19:00
20 დეკემბერს, 19:00 საათზე, ილიას სახელმწიფო უნივერსიტეტის წიგნის სახლ „ლიგამუსში“ ილიაუნის ლიტერატურული კლუბი და „ქარჩაძის“ გამომცემლობა გეპატიჟებათ ინგებორგ ბახმანის რომანის „მალინა“ ქართული თარგმანის პრეზენტაციაზე.
„მალინა“ – ინგებორგ ბახმანის ერთადერთი რომანი – არის შელოცვა, აღსარება, დიდი ვნება. ეს წიგნი ჰყვება, თუ რას ნიშნავს კონფლიქტი საკუთარ დროსთან, საკუთარ სიყვარულსა და საკუთარ თავთან. ეს არის დიდი პოეტის მიერ შექმნილი ცეცხლოვანი ტექსტი, რომელიც ყოველი ადამიანის ყველა განსაცდელისა და მეოცე საუკუნის ყველა კატასტროფის შესახებ მოგვითხრობს.
„ინგებორგ ბახმანი არის ყველაზე გონიერი და მნიშვნელოვანი პოეტი, რომელიც ჩვენმა ქვეყანამ ამ საუკუნეში შვა.“
თომას ბერნჰარდი
წიგნს მთარგმნელი, ილიას სახელმწიფო უნივერსიტეტის პროფესორი ანა კორძაია-სამადაშვილი და მთარგმნელი მაია ბადრიძე წარადგენენ.
დრო: 20 დეკემბერი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

სამეცნიერო კონფერენცია „თანამედროვე აღმოსავლეთმცოდნეობის აქტუალური პრობლემები“
2017-12-21 10:30
21-23 დეკემბერს ილიას სახელმწიფო უნივერსიტეტის გ. წერეთლის აღმოსავლეთმცოდნეობის ინსტიტუტში გაიმართება სამეცნიერო კონფერენცია „თანამედროვე აღმოსავლეთმცოდნეობის აქტუალური პრობლემები“. კონფერენციაზე შეჯამდება ინსტიტუტის 2017 წლის სამეცნიერო მუშაობა და წარმოდგენილი იქნება მოხსენებები საქართველოსა და ახლო აღმოსავლეთის ისტორიული და კულტურული ურთიერთობების, აღმოსავლური ენებისა და ლიტერატურის, ახლო აღმოსავლეთში ამჟამად მიმდინარე პროცესების სხვადასხვა ასპექტის შესახებ. აღმოსავლეთმცოდნეობის ინსტიტუტის თანამშრომელთა გარდა კონფერენციაში მონაწილეობას მიიღებენ საქართველოს სხვადასხვა უნივერსიტეტისა და სამეცნიერო ცენტრის წარმომადგენლები.
დრო: 21-23 დეკემბერი
ადგილმდებარეობა: S201/202, S311 აუდიტორიები (გ. წერეთლის N3), ილიას სახელმწიფო უნივერსიტეტი
დასწრება თავისუფალია.

კომპანია “ოდისეას“ საინფორმაციო შეხვედრა სტუდენტური დასაქმების შესახებ
2017-12-22 14:00
22 დეკემბერს, 14:00 საათზე, ილიას სახელმწიფო უნივერსიტეტის A101 აუდიტორიაში კომპანია „ოდისეა“ ილიაუნის სტუდენტებს შეხვდება და შესთავაზებს ვაკანსიებს სასწავლო გრაფიკის გათვალისწინებით. სამუშაო ნახევარგანაკვეთიანია.
სატელეფონო გაყიდვების კომპანია „ოდისეას“ წარმომადგენლები სტუდენტებს გააცნობენ ინფორმაციას სამუშაო სპეციფიკის, ანაზღაურებისა და დაწინაურების პერსპექტივების შესახებ.
დასწრება თავისუფალია დასაქმებით დაინეტრესებული ნებისმიერი სტუდენტისა და კურსდამთავრებულისთვის.
დაინტერესების შემთხვევაში გთხოვთ, გაიარეთ რეგისტრაცია.
დრო: 22 დეკემბერი, 14:00 საათი
ადგილმდებარეობა: A101 აუდიტორია (ი.ჭავჭავაძის გამზ. N32), ილიას სახელმწიფო უნივერსიტეტი

„ფილოსოფიის ინსტიტუტის საბჭოთა პერიოდის საარქივო მასალები 1946-1991“ – კრებულის პრეზენტაცია
2017-12-22 17:00
22 დეკემბერს, 17:00 საათზე, წიგნის სახლში „ლიგამუსი“ გაიმართება კრებულის „სავლე წერეთლის ფილოსოფიის ინსტიტუტის საბჭოთა პერიოდის საარქივო მასალები 1946-1991″ პრეზენტაცია.
კრებულს წარადგენენ ილიას სახელმწიფო უნივერსიტეტის პროფესორი თამარ ცოფურაშვილი და ფილოსოფიის ინსტიტუტის მკვლევარი მერი ცუცქირიძე.
კრებული შეადგინა ფილოსოფიის ინსტიტუტის მკვლევარმა მერი ცუცქირიძემ; რედაქტორია ილიას სახელმწიფო უნივერსიტეტის პროფესორი თამარ ცოფურაშვილი; კორექტორი – ანა ლომიძე.
დრო: 22 დეკემბერი, 17:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზირი N32), ილიას სახელმწიფო უნივერსიტეტი
დასწრება თავისუფალია.

პაატა ბუხრაშვილის საჯარო ლექცია:„თურქეთელი ქართველი გერმანიიდან – ილია ხიმშიაშვილი-აბდურრაჰმან ჩეთინქაია“
2017-12-22 18:00
22 დეკემბერს, პარასკევს, 18:00 საათზე, ილიას სახელმწიფო უნივერსიტეტის E207 აუდიტორიაში გაიმართება პროფესორ პაატა ბუხრაშვილის საჯარო ლექცია თემაზე:„თურქეთელი ქართველი გერმანიიდან – ილია ხიმშიაშვილი-აბდურრაჰმან ჩეთინქაია“.
ლექსიის შემდეგ მოეწყობა საქართველოსთან მეგობრობის ასოციაციის მიერ შექმნილი დოკუმენტური ფილმების სერიის „ოსმალეთის ქართველები“ წარდგენა.
ცნობილი თურქეთელი ქართველი ილია ხიმშიაშვილი, ბევრი სასიკეთო საქმის თაოსანი, იყო ახმედ მელაშვილის ერთ-ერთი თანამებრძოლთაგანი, რომელიც ყველაფერს აკეთებდა თურქეთში მცხოვრებ ქართველთა შორის ეროვნული თვითშეგნების ასამაღლებლად. მისი უშუალო მეცადინეობით ბადენ-ვიურტენბერგის მხარის ქ. ეპელჰაიმში (სადაც იგი ცხოვრობდა) მთავარ მოედანს საქართველოს სახელი ეწოდა; ილია ხიმშიაშვილის ფინანსური მხარდაჭერით დაიშტამპა გერმანიაში დამოუკიდებლობა ახლად აღდგენილი საქართველოსთვის პირველი სამანქანე ნომრები სამფეროვანი დროშით; მისი ძალისხმევით დაინიშნა პირდაპირი რეისები თბილისი-ფრანკფურტის მიმართულებით (რომელიც, სამწუხაროდ, აღარ მოქმედებს); იგი გახლდათ ერთ-ერთი იმ თურქეთელ ბიზნესმენთა შორის, ვისი უშუალო მეცადინეობითაც 90-იან წლებში საქართველოში ჰუმანიტარული დახმარების ხაზით ხორბალი შემოდიოდა.
დრო: 22 დეკემბერი, 18:00 საათი
ადგილმდებარეობა: E207 აუდიტორია (ქ. ჩოლოყაშვილის გამზირი N3/5), ილიას სახელმწიფო უნივერსიტეტი
დასწრება თავისუფალია.

ლექცია-კონცერტი „ილია და ქართული ტრადიციული მუსიკა“
2017-12-22 18:00
22 დეკემბერს, 18.00 საათზე, ილიას სახელმწიფო უნივერსიტეტის B201 აუდიტორიაში გაიმართება ლექცია-კონცერტი „ილია და ქართული ტრადიციული მუსიკა“.
წამყვანები: ნინო მახარაძე, თამაზ გაბისონია. მონაწილეობენ: ილიაუნის ხალხური სიმღერის სტუდენტური გუნდი, ანსამბლები „მზეთამზე“, „იალონი“, მიხეილ ჯავახიშვილი, ნიკა ჯოხაძე.
დრო: 22 დეკემბერი, 18:00 საათი
ადგილმდებარეობა: B201 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

პროფესორ ნათია კოპალიანის მოხსენება – სამეცნიერო კვირეული ილიაუნიში 2017
2017-12-25 17:30
25 დეკემბერს, 17:30 საათზე, ილიას სახელმწიფო უნივერსიტეტის E 207 აუდიტორიაში სამეცნიერო კვირეულის ფარგლებში ილიაუნის ეკოლოგიის ინსტიტუტის პროფესორი ნათია კოპალიანი წარადგენს სამეცნიერო-კვლევით მოხსენებას „მგლისა და ტურის პოპულაციების სტრუქტურა, ისტორიული და თანამედროვე გავრცელება საქართველოში”.
საქართველოში გამოვლინდა მგლისა და ძაღლის ჰიბრიდიზაციის გაცილებით მაღალი მაჩვენებელი, ვიდრე ევროპის ტერიტორიაზე აქამდე განხორციელებული კვლევების მიხედვით იყო ცნობილი. როგორ გამომჟღავნდა გენთა მიმოცვლა მგლისა და ძაღლის პოპულაციებს შორის და რა გავლენა შეიძლება იქონიოს ამ პროცესმა მგლის პოპულაციის სტრუქტურაზე? ხდება თუ არა ჰიბრიდიზაცია ძაღლებსა და სხვა ძაღლისებრის, ტურას შორის? როგორია ტურის პოპულაციური სტრუქტურა საქართველოში და რამდენად განსხვავდება იგი სიმპატრული მგლის პოპულაციური სტრუქტურისგან? რა ინფორმაცია შეიძლება ამოვიკითხოთ გენებიდან პოპულაციების გავრცელებაზე წარსულში და თანამედროვე გავრცელების მიმართულებაზე?
დრო: 25 დეკემბერი, 17:30 საათი;
ადგილმდებარეობა: E 207 აუდიტორია (ქ. ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

პროფესორ თინა კახნიაშვილის საჯარო ლექცია: „სივრცე-დრო და გრავიტაცია: სამყაროს დასაწყისი“
2017-12-26 17:00
26 დეკემბერს, 17:00 საათზე, ილიას სახელმწიფო უნივერსიტეტის G106 აუდიტორიაში გაიმართება პროფესორ თინა კახნიაშვილის საჯარო ლექცია: „სივრცე-დრო და გრავიტაცია: სამყაროს დასაწყისი“.
მომხსენებელი ისაუბრებს შემდეგ საკითხებზე: როგორ ხსნის სხვადასხვა თეორია სამყაროს დასაწყისს? როგორი ექსპერიმენტების საშუალებით არის შესაძლებელი ადრეული სამყაროს დაკვირვება? ლექციის დიდი ნაწილი დაეთმობა გრავიტაციული ტალღების ასტრონომიის საკითხებს.
დრო: 26 დეკემბერი, 17:00 საათი
ადგილმდებარეობა: G106 აუდიტორია (გიორგი წერეთლის ქ. №1), ილიას სახელმწიფო უნივერსიტეტი
დასწრება თავისუფალია.

პროფესორ ზაალ ანდრონიკაშვილის საჯარო ლექცია „ქართული ლიტერატურა პატარა ლიტერატურას და მსოფლიო ლიტერატურას შორის“
2017-12-27 19:00
27 დეკემბერს, 19:00 საათზე, ილიას სახელმწიფო უნივერსიტეტის წიგნის სახლ „ლიგამუსში“ ილიაუნის ლიტერატურული კლუბი გეპატიჟებათ ლიტერატურამცოდნის, ბერლინის ლიტერატურისა და კულტურის ცენტრის მეცნიერ-თანამშრომლის, ილიაუნის სრული პროფესორის, ზაალ ანდრონიკაშვილის საჯარო ლექციაზე „ქართული ლიტერატურა პატარა ლიტერატურას და მსოფლიო ლიტერატურას შორის“.
როგორ უნდა აღვწეროთ ლიტერატურა? რომანტიზმიდან მოყოლებული ლიტერატურის აღწერის წამყვანი მოდელი ეროვნული ლიტერატურაა, რომელიც ლიტერატურას უკავშირებს ენას ან ეროვნულ სახელმწიფოს. XVIII საუკუნიდან არსებობს „მსოფლიო ლიტერატურის“ (Weltliteratur) ცნება, რომლის მნიშვნელობაზე დღემდე კამათობენ ლიტერატურის თეორეტიკოსები. XX საუკუნის დასაწყისში ფრანც კაფკამ შემოიტანა „პატარა ლიტერატურის“(kleine Literatur) ცნება. მოხსენებაში ქართული ლიტერატურა ამ თეორიული ცნებების ჭრილში განიხილება – რას ნიშნავს თითოეულ ამ ცნებაზე ორიენტაცია თანამედროვე ქართული ლიტერატურისთვის და რატომაა ჩვენი ლიტერატურისთვის სასიცოცხლოდ მნიშვნელოვანი მსოფლიო ასპარეზზე გასვლა.
დრო: 27 დეკემბერი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

გელა ბანძელაძის 90 წლისადმი მიძღვნილი საიუბილეო საღამო
2017-12-29 17:00
29 დეკემბერს, პარასკევს, 17:00 საათზე, ილიას სახელმწიფო უნივერსიტეტის A101 აუდიტორიაში გაიმართება ქართველი მეცნიერის და საზოგადო მოღვაწის, გელა ბანძელაძის 90 წლისადმი მიძღვნილი საიუბილეო საღამო.
საღამოზე მოეწყობა საიუბილეო წლისადმი მიძღვნილი კრებულის „გელა ბანძელაძე – ლეგალური ოპოზიცია“ პრეზენტაცია, რომელიც ეძღვნება თანამედროვე ქართული ფილოსოფიური სკოლის თვალსაჩინო წარმომადგენლის, ეთიკური აზროვნების ერთ-ერთი ფუძემდებლის, პროფესორ გელა ბანძელაძის ცხოვრებისა და მოღვაწეობის ზოგიერთ ეპიზოდს, რომელიც ავტორიტარული მმართველობის პერიოდში არაერთგვაროვან შეფასებებს იმსახურებდა.
კრებული მოზადებულია გელა ბანძელაძის ოჯახის წევრების მიერ მეცნიერის სამეცნიერო შრომების, დოკუმენტური და მხატვრული ჩანაწერების, ასევე მისი მეგობრების მოგონებების საფუძველზე.
საიუბილეო საღამოს გაუძღვება გელა ბანძელაძის ქალიშვილი, სოციალურ მეცნიერებათა დოქტორი, პროფესორი მარი ბანძელაძე. მონაწილეობას მიიღებენ გელა ბანძელაძის ოჯახის წევრები და მოწვეული სტუმრები.
დრო: 29 დეკემბერი, 17:00 საათი
ადგილმდებარეობა: A101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

გიგა ზედანიას წიგნის „რეპრესირებული აზრი. კონსტანტინე მეგრელიძის სოციალური თეორია“ პრეზენტაცია
2017-12-29 19:00
29 დეკემბერს, 19:00 საათზე, ილიას სახელმწიფო უნივერსიტეტის წიგნის სახლ „ლიგამუსში” გაიმართება ილიას სახელმწიფო უნივერსიტეტის რექტორის, პროფესორ გიგა ზედანიას წიგნის „რეპრესირებული აზრი. კონსტანტინე მეგრელიძის სოციალური თეორია” პრეზენტაცია.
კონსტანტინე მეგრელიძე (1900-1944) გასული საუკუნის ერთ-ერთი ყველაზე მნიშვნელოვანი ქართველი მოაზროვნეა. წიგნში განხილულია მისი თეორია სტალინიზმის ეპოქის ფილოსოფიის, ლიტერატურისა და ისტორიის კონტექსტში. გამოკვლევა ეფუძნება აქამდე უცნობ საარქივო მასალებს და ცდილობს, სააშკარაოზე გამოიტანოს ტერორის ნიშნით აღბეჭდილი ტექსტების ლოგიკა და შინაგანი კონფლიქტები.
დრო: 29 დეკემბერი, 19:00 საათი
ადგილმდებარეობა: წიგნის სახლი “ლიგამუსი”, ილია ჭავჭავაძის გამზირი N32
დასწრება თავისუფალია.

დოქტორ მიხეილ სექანიას ლექციათა ციკლი:„გამოთვლითი მყარი ტანის ფიზიკა და მასალათმცოდნეობა“
2018-01-09 11:00
9, 11, 15, 17 და 18 იანვარს, 11:00 საათზე, ილიას სახელმწიფო უნივერსიტეტის F 303 აუდიტორიაში კონდენსირებული გარემოს თეორიის სამაგისტრო პროგრამის ფარგლებში აუგსბურგის უნივერსიტეტის ფიზიკის ინსტიტუტის, კორელირებული ელექტრონული სისტემებისა და მაგნეტიზმის ცენტრის თანამშრომელი, დოქტორი მიხეილ სექანია წაიკითხავს საჯარო ლექციათა ციკლს „გამოთვლითი მყარი ტანის ფიზიკა და მასალათმცოდნეობა“ (თეორიული კონცეპტები და სიმულაციები) ფიზიკის მაგისტრანტებისა და სხვა დაინტერესებული მსმენელისთვის.
დრო: 9, 11, 15, 17 იანვარი, 11:00 საათი
ადგილმდებარეობა: F303 აუდიტორია (ქ. ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

პრემიერა მიშელ ფერმოს კინოსცენარის – „დანიმ ჩიტი დაიჭირა“ – მიხედვით
2018-01-17 16:26
19 და 21 იანვარს, 20:00 საათზე, ილიაუნის თეატრი მიმდინარე სეზონზე მესამე პრემიერას ითამაშებს.
„დანიმ ჩიტი დაიჭირა“ სპექტაკლის განახლებული პრემიერაა. მაია ჩართოლანმა ეს კომედია 2013 წელს თბილისის ნოდარ დუმბაძის სახელობის მოზარდმაყურებელთა თეატრში დადგა. სპექტაკლში ამავე თეატრის მსახიობები მონაწილეობდნენ, რომლებიც ამჯერად სპექტაკლს ილიაუნის თეატრის მაყურებლისთვის განაახლებენ.
სპექტაკლის მხატვარია ქეთი თოდაძე, ქორეოგრაფი – ანანო სამსონაძე, მუსიკალური გამფორმებელი – ანა ზამბახიძე.
დრო: 19, 21 იანვარი, 20:00 საათი
ადგილმდებარეობა: ილიაუნის თეატრი (ი. ჭავჭავაძის გამზ. N32), ილიას სახელმწიფო უნივერსიტეტი

ბერილ ოქაქლის საჯარო ლექცია „ლიგამუსში“
2018-01-17 19:00
17 იანვარს, 19:00 საათზე, ილიას სახელმწიფო უნივერსიტეტის წიგნის სახლ „ლიგამუსში“ გაიმართება ბერილ ოქაქლის საჯარო ლექცია: „სამთო მრეწველობასთან დაკავშირებული კონფლიქტები ყირგიზეთში: ურთიერთდაკავშირებულ ეკოლოგიურ-ინდუსტრიულ ტრანზაქციათა თავისებურებები და მათი როლი ინსტიტუციების, როგორც საერთო ფასეულობათა, ჩამოყალიბებაში“.
მთელ მსოფლიოში სამთო მრეწველობასთან დაკავშირებული კონფლიქტების ზრდასთან ერთად მრეწველობაში მაბალანსებელი ფაქტორების შემსწავლელ სწავლულთა რიცხვიც იზრდება. თუმცა ინტეგრაციული, სოციალურ-ეკონომიკური სისტემური მიდგომა არასაკმარისია. კვლევის მიზანია, ნელ-ნელა აღმოცენებულ ინტერდიციპლინურ ლიტერატურას ხელი შეუწყოს როგორც თეორიულად, ასევე ემპირიულად ყირგიზეთში სამთამადნო მრეწველობასთან დაკავშირებულ კონფლიქტთა გაანალიზებით. ყირგიზეთი დიდი რესურსის მქონე ეკონომიკურად ერთ-ერთი სუსტი ქვეყანაა. მიუხედავად იმისა, რომ ოქროს მოპოვებაზე მოდის ქვეყნის ექსპოტის თითქმის 50%, ქვეყანამ ვერ მოახერხა მინერალური სიმდიდრის მდგრადი ზრდა-განვითარების საშუალებად გამოყენება. არეულობა და კონფლიქტი ჩვეულებრივი მოვლენაა სექტორში, რაც, რასაკვირველია, საფრთხეს უქმნის მის შემდგომ განვითარებას. ნაშრომში შესწავლილია სამთო მრეწველობასთან დაკავშირებულ კონფლიქტთა დინამიკა ინსტიტუციური ეკონომიკის პერსპექტივიდან და გაანალიზებულია ტრანზაქციათა და ინსტიტუციების თავისებურებებს შორის არსებული ურთიერთდამოკიდებულება. წარმოდგენილია ურთიერთდაკავშირებული ეკოლოგიურ-ინდუსტრიული ტრანზაქციები, როგორც ანალიზის ერთეული სამთო მრეწველობასთან დაკავშირებული ტრანზაქციების შესწავლისთვის, ასევე – თეორიული ჩარჩო, რომელშიც ურთიერთდაკავშირებული ეკოლოგიურ-ინდუსტრიული ტრანზაქციებისა და ინსტიტუციების თავისებურებები თუ მახასიათებლები, როგორც საერთო ღირებულებები, ინტერაქციაშია და იძლევა ბიძგს კონფლიქტის ან თანამშრომლობის დასაწყებად.
მომხსენებლის შესახებ
ბერილ ოქაქლი არის ტრანსდისციპლინური მეცნიერების პროფესიონალი და დოქტორანტი, მკვლევარი. სადოქტორო კვლევა 2015 წლის ივნისში ბერლინის ჰუმბოლდტის უნივერსიტეტში დაიწყო, ასევე განაგრძობს მუშაობას გერმანიის ინდუსტრიის ფედერაციაში რეგიონურ პროექტზე ეკონომიკური თანამშრომლობისა და განვითარების ფედერალური სამინისტროს დავალებით ცენტრალური აზიის სამთო სექტორში.
ბერილს 10 წელზე მეტი ხნის პროფესიული გამოცდილება აქვს საერთაშორისო განვითარების თანამშრომლობის სააგენტოში – ის ხელმძღვანელობდა არაერთ პროექტს კერძო სექტორის განვითარების დარგში გერმანიაში, აღმოსავლეთ ევროპასა და ცენტრალურ აზიაში.
ლექციის ენა: ინგლისური
დრო: 17 იანვარი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

დოქტორ ტობიას ცინგის სემინარი: „ახალი თანაფარდობები ძლიერად კორელირებულ კვანტურ სისტემებში“
2018-01-18 18:00
Dr Tobias Zingg:
Nordita (Nordic Institute for Theoretical Physics), Stockholm, Sweden
“Towards a New Correspondence between Strongly Correlated Quantum Systems”.
18 იანვარს, 18:00 საათზე, ილიას სახელმწიფო უნივერსიტეტის G106 აუდიტორიაში, ჩრდილოეთ ევროპის თეორიული ფიზიკის ინსტიტუტის (Nordita, სტოკჰოლმი, შვედეთი) დოქტორი ტობიას ცინგი გამართავს სემინარს თემაზე: „ახალი თანაფარდობები ძლიერად კორელირებულ კვანტურ სისტემებში“.
სემინარზე განხილული იქნება იდეები, რომლებიც საფუძვლად უდევს ე. წ. ყალიბურ/გრავიტაციულ დუალიზმს, ისევე როგორც ანალოგურ გრავიტაციას. ეს ორივე კონცეფცია აკავშირებს კონდენსირებული გარემოს ფიზიკის მეთოდებს გრავიტაციულ თეორიებსა და შავი ხვრელების ფიზიკასთან. საუბარი იქნება იმაზე, თუ როგორ შეიძლება გრავიტაციის გამოყენება დამხმარე რგოლად გამოთვლების საწარმოებლად ძლიერად კორელირებად კვანტურ სისტემებში.
დაწვრილებითი ინფორმაციისთვის იხილეთ ინგლისური ანოტაცია:
The talk introduces the underlying ideas behind the so-called gauge/gravity duality as well as analog gravity. Both of these concepts relate processes in a condensed matter system to a gravitational theory and black hole physics. Based on that, using gravity as an intermediary, a new correspondence can be established between two different and hitherto unrelated condensed matter systems: the strongly coupled system from the gauge-gravity duality and the weakly coupled gravitational analog.
Besides promising a better understanding of systems where some of the physical processes involved are still not well understood, this correspondence can also have potential applications regarding quantum simulations.
სამუშაო ენა: ინგლისური
დრო: 18 იანვარი, 18:00 საათი
ადგილმდებარეობა: G106 აუდიტორია (გ. წერეთლის ქ. №1), ილიას სახელმწიფო უნივერსიტეტი

დოქტორ ტობიას ცინგის საჯარო ლექცია: „ახალი კვანტური თანაფარდობებისაკენ“
2018-01-20 15:00
Dr Tobias Zingg:
Nordita (Nordic Institute for Theoretical Physics), Stockholm, Sweden
“Towards a New Quantum Correspondence“.
20 იანვარს, 15:00 საათზე, ილიას სახელმწიფო უნივერსიტეტის G106 აუდიტორიაში ჩრდილოეთ ევროპის თეორიული ფიზიკის ინსტიტუტის (სტოკჰოლმი, შვედეთი) დოქტორი ტობიას ცინგი გამართავს საჯარო ლექციას თემაზე: ახალი კვანტური თანაფარდობებისაკენ“ (Towards a New Quantum Correspondence).
ლექციის მიზანია თეორიული ფიზიკის ერთ-ერთი მიმართულების წარმოჩენა. მეცნიერის კვლევის საგანია ძლიერად კორელირებად კვანტურ სისტემებსა და გრავიტაციას შორის ანალოგიის გავლება. მომხსენებელი ისაუბრებს, თუ როგორ შეიძლება შავი ხვრელების ფიზიკისა და კონდენსირებული გარემოს ფიზიკის მეთოდების დაკავშირება.
განხილული იქნება იდეები, რომლებიც საფუძვლად უდევს ე.წ. ყალიბურ/გრავიტაციულ დუალიზმსა და ანალოგურ გრავიტაციას. საუბარი ასევე შეეხება, როგორ შეიძლება გრავიტაციის დამხმარე რგოლად გამოყენება იმისათვის, რომ ძლიერად კორელირებად კვანტურ სისტემებში ჩატარდეს გამოთვლები.
სამუშაო ენა: ინგლისური
დრო: 20 იანვარი, 15:00 საათი
ადგილმდებარეობა: G106 აუდიტორია (გ. წერეთლის ქ. №1), ილიას სახელმწიფო უნივერსიტეტი
დასწრება თავისუფალია.

დოქტორ ირინა მარკეზინის საჯარო ლექცია: „ხარ თუ არა უკვდავი? უმბერტო ეკო და სხვები კითხვის შესახებ“
2018-01-22 18:00
22 იანვარს, ორშაბათს, 18:00 საათზე, ილიას სახელმწიფო უნივერსიტეტის წიგნის სახლ „ლიგამუსში“ ბოლონიიის უნივერსიტეტის ლექტორი, დოქტორი ირინა მარკეზინი წაიკითხავს ლექციას: „ხარ თუ არა უკვდავი? უმბერტო ეკო და სხვები კითხვის შესახებ“
იტალიელი მწერლისა და ლიტერატურის კრიტიკოსის, უმბერტო ეკოს თანახმად: „70 წლის ასაკისთვის მათ, ვინც წიგნებს არ კითხულობდა, მხოლოდ ერთი ცხოვრება ექნებათ გავლილი – საკუთარი! მათ კი, ვინც კითხულობდა – 5000. ისინი იქ იყვნენ, როცა კაენმა მოკლა აბელი, როცა რენცომ იქორწინა ლუჩიაზე, როცა ლეოპარდი ტკბებოდა უსასრულობით…რადგან ლიტერატურა შებრუნებული უკვდავებაა“. მოხსენებაში, ამ დაშვებაზე დაყრდნობით, კითხვის პროცესი განხილული იქნება კომპარატისტული პერსპექტივიდან. ცალკეული მაგალითები მოიცავს იტალიელ და რუსული წარმოშობის ამერიკელ ავტორებს: უმბერტო ეკოს, იტალო კალვინოს, ალესანდრო მანძონის, ვლადიმერ ნაბოკოვს.
დოქტორი ირინა მარკეზინი ილიას სახელმწიფო უნივერსიტეტის შედარებითი ლიტერატურის ინსტიტუტში იმყოფება პროგრამით Erasmus +, აკადემიური პერსონალის მობილობის ფარგლებში.
ლექციის ენა: ინგლისური
დრო: 22 იანვარი, 18:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

რატი ამაღლობელის „სიტყვის სახელოსნო“: „ქართული ლიტერატურა და სახელმწიფოს იდეა XIX-XX საუკუნეებში“ (I ლექცია)
2018-01-23 19:00
23 იანვარს, სამშაბათს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ პოეტი რატი ამაღლობელი განაახლებს ლექციათა ციკლს. ციკლის – „ქართული ლიტერატურა და სახელმწიფოს იდეა XIX-XX საუკუნეებში “ – პირველი შეხვედრის თემაა „საქართველო – იდეა და რეალობა, სული და სხეული“.
მომხსენებელი განიხილავს შემდეგ საკითხებს: ლუარსაბ თათქარიძე და ფეოდალიზმის კრახი, ილია ჭავჭავაძე, როგორც ახალი საზოგადოებრივი სისტემების პროექტის ავტორი, კულტურული, პოლიტიკური და სამეურნეო საქმიანობების თავისებურებანი საქართველოში, საქართველოს დამოუკიდებლობის 3 წელი (1918-1921).
დრო: 23 იანვარი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. №32), ილიას სახელმწიფო უნივერსიტეტი
დასწრება თავისუფალია.

შოუ ბაბუხადიას „ბაყაყები" – წიგნის პრეზენტაცია „ლიგამუსში“
2018-01-25 19:00
25 იანვარს, ხუთშაბათს, 19:00 საათზე, ილიას სახელმწიფო უნივერსიტეტის წიგნის სახლ „ლიგამუსში” გაიმართება შოუ ბაბუხადიას სადებიუტო რომანის „ბაყაყები” პრეზენტაცია. წიგნის შესახებ ისაუბრებენ: ლევან ბერძენიშვილი, გიორგი ლობჟანიძე და ქეთი ქურდოვანიძე.
ადამიანს საკუთარი თავიდან გაქცევისა და სხვად გადაქცევის ცნობისწადილი უხსოვარი დროიდან აწვალებს. ხშირად ამას განაპირობებს შინაგანი პრობლემები, ხშირად კი – გარემო, რომელშიც ამა თუ იმ პიროვნებას ცხოვრება უხდება. მეტამორფოზა რთული გზაა, რომელიც დიდ მსხვერპლზე – საკუთარი თავის უარყოფაზე გადის. ახალგაზრდა მწერლის, შოუ ბაბუხადიას პირველი რომანის ცენტრალური პრობლემაც სწორედ ეს საკითხია: როგორ ახერხებს ესა თუ ის ადამიანი დაასამაროს თავის თავში თავისივე თავი და წამოდგეს სრულიად ახალ ადამიანად.
კარნავალური სულისკვეთებით გაჯერებული ეს ბრწყინვალე ტექსტი, რომლის გასაგებადაც მკითხველს შესაბამისი ლიტერატურული და ფილოსოფიური კონტექსტის კარგად გააზრება ესაჭიროება, ქართული ლიტერატურისათვისაც კარგად ნაცნობ თემატიკას სრულიად ახალი, განსხვავებული და თანამედროვეობის ადეკვატური მხატვრული ხერხებითა და, რაც მთავარია, უჩვეულო და სასიამოვნოდ გასაკვირი მწერლური ნიჭიერებით გთავაზობთ.
დრო: 25 იანვარი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზირი 32), ილიას სახელმწიფო უნივერსიტყეტი
დასწრება თავისუფალია.

LECTURA DANTIS /დანტეს წაკითხვა - მეათე ქება
2018-01-26 19:00
26 იანვარს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ყოველკვირეული შეხვედრების ციკლის Lectura Dantis ფარგლებში გაიმართება მორიგი შეხვედრა, სადაც წავიკითხავთ და გავაანალიზებთ მეათე ქებას.
შეხვედრების ციკლი ეძღვნება დანტეს „ღვთაებრივი კომედიის“ ნელსა და დაკვირვებულ წაკითხვა-ანალიზს.
პროფესორმა ნოდარ ლადარიამ თითქმის დაასრულა ევროპული და მსოფლიო ლიტერატურის ამ უმნიშვნელოვანესი წიგნის ახალი პროზაული თარგმანი და სწორედ ეს, ჯერ კიდევ გამოუქვეყნებელი ქართული ტექსტი გახდება შეხვედრების კითხვისა და განხილვის საგანი.
შეხვედრების ციკლის მიზანია დანტეს, როგორც ევროპულ კულტურაზე რეფლექსიის გამორჩეული ობიექტის, და დანტეს, როგორც ევროპული კულტურის თვითრეფლექსიის განსაკუთრებული ფიგურის, ანალიზი, რათა უკეთ შევძლოთ იმის გაგება, თუ რა არის ის, რასაც დღეს ჩვენ ევროპას ვუწოდებთ.
დრო: 26 იანვარი, 19:00 საათი
ადგილმდებარეობა: წიგნის სახლი „ლიგამუსი“ (ილია ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.
